तिहाड़ जेल के 15x10 के कमरे में पहुंचे अमर सिंह  
55 साल के सिंह को शाम पुलिस वाहन में गेट संख्या चार से जेल लाया गया। तिहाड़ में फिलहाल चार सांसद बंद हैं।
नोट के बदले वोट घोटाले में दिल्ली की एक अदालत द्वारा 14 दिनों की न्यायिक हिरासत में भेजे जाने के बाद राज्यसभा सांसद अमर सिंह तिहाड़ जेल के 15 गुना 10 आकार के कक्ष में पहुंचे।  55 साल के सिंह को शाम पुलिस वाहन में गेट संख्या चार से जेल लाया गया। तिहाड़ में फिलहाल चार सांसद बंद हैं।  जेल के एक अधिकारी ने बताया, वह शाम के 6 बजकर 25 मिनट पर जेल परिसर पहुंचे। जेल आने के बाद उन्हें पहले जेल अस्पताल ले जाया गया। उन्हें जेल संख्या तीन में रखने का फैसला किया गया है। उन्होंने कहा, उनकी नियमिति जांच होगी और उन्हें उनके कक्ष में भेज दिया जाएगा। उनके साथ कक्ष में कोई अन्य नहीं होगा। इसी जेल में अरबों रुपये की वित्तीय अनियमितता के आरोप में झारखंड के पूर्व मुख्यमंत्री मधु कोड़ा भी बंद हैं। जेल संख्या तीन में ही राष्ट्रमंडल खेल घोटाले में कथित तौर पर शामिल होने के आरोप में ललित भनोट, वीके वर्मा और 2जी स्पेक्ट्रम आवंटन घोटाले मामले में गिरफ्तार सुरेंद्र पिपारा, हरि नायर, शरद कुमार, संजय चंद्रा, विनोद गोयनका और करीम मोरानी भी बंद हैं।